Siekiant įgyvendinti žaliąjį kursą ir sumažinti Europos priklausomybę nuo iškastinių dujų, labai svarbu greitai susitarti dėl 2021 m. gruodžio 15 d. išsamaus pasiūlymo dėl Reglamento dėl dujų iš atsinaujinančiųjų energijos išteklių ir gamtinių dujų vidaus rinkos ir vandenilio vidaus rinkos. Siekiant išvengti derybų dėl 2021 m. gruodžio 15 d. pasiūlymo trikdžių, pasiūlymas dėl taisyklių, kuriomis siekiama padidinti saugyklų pripildymo lygį, pateikiamas atskiru reglamentu, kuriame numatyti tik trys tiksliniai pakeitimai (saugyklų pripildymo įpareigojimas, saugyklų sertifikavimas ir tarifo nuolaida). Trumpas ir tikslinis pasiūlymas turėtų sudaryti sąlygas Tarybai ir Parlamentui jį priimti per trumpą laiką, nes naujų taisyklių, kuriomis būtų užtikrintas saugyklų pripildymas augant energijos kainoms, reikia skubiai.

c) Pasiūlymo tikslai

–Paaiškėjo, kad trečiųjų valstybių subjektams priklausančiose saugyklose dujų 2021–2022 m. buvo laikoma itin mažai. Tai sudarė beveik pusę neįprasto dujų lygio sumažėjimo saugyklose šiais metais. Saugyklos yra strateginis turtas, labai svarbus tiekimo saugumui Sąjungoje ir jos valstybėse narėse užtikrinti. Dėl to, kad saugyklas kontroliuoja ir naudoja trečiųjų valstybių subjektai, gali kilti tiekimo saugumo rizika, o tai gali daryti poveikį kitiems esminiams saugumo interesams ir dar labiau pakenkti ES strateginiam savarankiškumui.

–2022 m. vasario mėn. Komisija ir Dujų koordinavimo grupė atliko ES masto sustiprinto pasirengimo valdyti riziką analizę. Ši analizė parodė, kad, nors 2021–2022 m. žiemą galiausiai buvo saugu, prieš kitą 2022–2023 m. žiemą gali kilti pavojus, kad dujų saugyklose bus nepakankamai. Norint optimizuoti laikymo pajėgumus per pildymo sezoną, iškart jam prasidėjus (2022 m. balandžio mėn.) reikėtų nedelsiant pradėti pildyti saugyklas. Tokiais ankstyvais veiksmais būtų sumažinta kliūčių pildyti saugyklas rizika galimai nutrūkus tiekimui iš Rytų, kai tektų transportuoti dujas į saugyklas kitais maršrutais.

–Dujų kainų skirtumas vasarą ir žiemą yra svarbus siekiant pritraukti dujas į saugyklas. Atsižvelgiant į vykstančius geopolitinius pokyčius ir dideles energijos kainas, numatyti vasaros ir žiemos kainų skirtumą yra labai sunku. Manoma, kad padėtis prieš kitą žiemą bus itin sudėtinga, nes vasarą kainos gali būti didesnės nei žiemą. Manoma, kad dėl to saugojimas gali nebūti patrauklus rinkos dalyviams, o pripildymo poreikį teks užtikrinti viešosiomis intervencijomis, įskaitant finansinę paramą, kuria skatinama naudotis saugyklomis.

Per pastaruosius šešis mėnesius dėl nesubalansuotos dujų rinkos labai padidėjo dujų kainos. ES saugyklų pripildymo lygis žiemą buvo gerokai mažesnis už ankstesnių metų lygį – sausio mėn. jis buvo 10 procentinių punktų mažesnis. Dėl to padidėjo netikrumas dėl tiekimo saugumo ir kainų svyravimo. Šiuo pasiūlymu siekiama išspręsti tris konkretesnes problemas:

Kadangi pasiūlymas yra skubus, pateikiamas reaguojant į netikėtą geopolitinę krizę ir jį reikia skubiai priimti siekiant užtikrinti, kad saugyklos būtų pripildytos prieš šildymo sezoną, konsultacijos su suinteresuotosiomis šalimis turėjo būti ne tokios formalios. Nepaisant to, buvo surengtos tikslinės konsultacijos su suinteresuotosiomis šalimis, įskaitant Dujų koordinavimo grupėje, taip pat įvairios dvišalės konsultacijos su pagrindinėmis suinteresuotosiomis šalimis, sektoriaus ekspertais ir valstybėmis narėmis.

Iniciatyva atitinka proporcingumo principą. Atsižvelgiant į precedento neturinčią geopolitinę padėtį ir didelę grėsmę vartotojams ir ES ekonomikai sutrikus dujų tiekimui, akivaizdu, kad reikia imtis koordinuotų ir skubių veiksmų. Nepaisant skubos, pasiūlyme atsižvelgiama į tai, kad valstybėms narėms reikės šiek tiek laiko, kad jos galėtų nustatyti reikiamas priemones saugyklų pripildymui užtikrinti. Todėl pasiūlyme numatytas laipsniško taikymo mechanizmas, t. y. taisyklės, kurios 2022 m. yra ne tokios griežtos kaip vėlesniais metais (pvz., mažesnis pripildymo tikslas, mažesnis tarpinių tikslų skaičius, Komisijos pareiga užtikrinant jo vykdymą atsižvelgti į ribotą taikymo laiką). Taigi pasiūlymu neviršijama to, kas būtina dabartinėje priemonėje išdėstytiems tikslams pasiekti. Siūlomos priemonės laikomos proporcingomis ir, kiek įmanoma, grindžiamos esamais metodais. Parama solidarumo priemonėms ir reikalavimas pripildyti saugyklas veiksmingai užtikrina, kad tiekimo saugumo rizika būtų kuo labiau sumažinta regioniniu lygmeniu. Buvo atidžiai apsvarstytas reikiamo pripildymo lygio pasirinkimas. Jis buvo aptartas su suinteresuotaisiais subjektais Dujų koordinavimo grupėje ir dėl jo intensyviai konsultuotasi su sektoriaus ekspertais ir valstybėmis narėmis. Remiantis šiomis konsultacijomis, siūlomas 90 % pripildymo lygis yra būtinas ir tinkamas siekiant užtikrinti tiekimo saugumą žiemą rimtų tiekimo sutrikimų atveju, neužkraunant pernelyg didelės naštos valstybėms narėms, energetikos bendrovėms ar piliečiams.

2022 m. vasario 23 d. surengto Dujų koordinavimo grupės posėdžio dalyviai pabrėžė, kad reikėtų kuo greičiau imtis priemonių, kad saugyklos būtų pripildytos dar prieš kitą žiemą. Per diskusijas daugiausia dėmesio skirta pripildymo skatinimo būdams (kai įmanoma, naudojant rinkos mechanizmus), siektinam pripildymo lygiui, laikymo saugyklose finansavimui, įskaitant galimą valstybės pagalbą, ir valstybių narių veiksmų koordinavimo būdui.

·nuomonė dėl laikymo sistemos operatorių sertifikavimo (3 etatų vienetai);

·administracinė parama (1 etatų vienetas).

Siekiant įgyvendinti pirmiau minėtas naujas pareigas, Energetikos GD žmogiškuosius išteklius reikia padidinti 12 papildomų nuolatinių etatų vienetų ir 3 laikinais etatų vienetais, specialiai skirtais sertifikavimui, kol šis procesas bus baigtas.

Be to, šio pakeitimų reglamento įgyvendinimui, koordinavimui ir tolesniems veiksmams valstybėse narėse reikės papildomų administracinių asignavimų: 150 000 EUR per metus komandiruotėms ir ekspertų posėdžiams (ypač Dujų koordinavimo grupėje).

5.KITI ELEMENTAI

•Išsamus konkrečių pasiūlymo nuostatų paaiškinimas

1 straipsniu iš dalies keičiamas Reglamentas (ES) 2017/1938.

1 straipsnio 1 dalimi Reglamento (ES) 2017/1938 2 straipsnis papildomas terminų „pildymo trajektorija“, „pripildymo tikslas“, „strateginė saugykla“ ir „strateginės atsargos“ apibrėžtimis.

1 straipsnio 2 dalimi įterpiami 6a–6d straipsniai.

–6a straipsnis. Šia nauja nuostata bus reikalaujama, kad valstybės narės užtikrintų, kad jų teritorijoje esantys laikymo infrastruktūros objektai iš esmės iki kiekvienų metų lapkričio 1 d. būtų pripildyti bent 90 % talpos valstybės narės lygmeniu, nustatant tarpinius tikslus kiekvienai valstybei narei vasario, gegužės, liepos ir rugsėjo mėn. Atsižvelgiant į tai, kad valstybės narės turi ribotai laiko šiam reglamentui įgyvendinti, 2022 m. taikomas mažesnis tikslas ir kitokia pildymo trajektorija. Komisija įpareigojama užtikrinti, kad pripildymo tikslai būtų pasiekti, net jei tarpinių tikslų nepasiekiama.

–6b straipsnyje nustatomos priemonės, kurių valstybės narės imasi siekdamos užtikrinti, kad būtų pasiekti 6a straipsnyje nustatyti privalomi pripildymo tikslai.

–6c straipsnis. Įvedamas naštos pasidalijimo mechanizmas, nes nors ne visos valstybės narės turi saugyklas savo teritorijoje, visoms valstybėms narėms bus naudingas garantuotas aukštas pripildymo lygis, atsižvelgiant į draudimo nuo tiekimo saugumo rizikos ir kainų mažėjimo poveikio žiemą vertę.

–6d straipsnis. Šia nauja nuostata numatomos veiksmingos naujų pildymo įpareigojimų stebėsenos priemonės ir sustiprinamas Dujų koordinavimo grupės vaidmuo, suteikiant jai aiškius įgaliojimus stebėti valstybių narių rezultatus dujų tiekimo saugumo srityje ir tuo remiantis rengti geriausią praktiką. Pagal Reglamento 2018/1999 17 straipsnį priimtuose atnaujintuose nacionaliniuose energetikos ir klimato srities veiksmų planuose ir integruotose nacionalinėse energetikos ir klimato srities pažangos ataskaitose atsižvelgiama į pildymo trajektorijų laikymosi ir pripildymo tikslų siekimo pažangą, taip pat į planuojamą politiką ir priemones jiems pasiekti.

2 straipsniu iš dalies keičiamas Reglamentas (EB) Nr. 715/2009.

2 straipsnio 1 dalimi įterpiamas naujas 3a straipsnis dėl laikymo sistemos operatorių sertifikavimo, pagal kurį valstybės narės sertifikuoja visas įmones, kurioms nuosavybės teise priklauso laikymo sistemos operatorius, įskaitant perdavimo sistemos operatorius, siekdamos užtikrinti, kad laikymo sistemos operatoriaus savininkas nekeltų pavojaus energijos tiekimo saugumui Sąjungoje ar kurioje nors valstybėje narėje.

2 straipsnio 2 dalimi 13 straipsnis papildomas nauja paskutine pastraipa, kurioje numatyta taikyti 100 % nuolaidą pajėgumu grindžiamiems perdavimo tarifams įleidimo iš saugyklų ir išleidimo į jas taškuose.

3 straipsnis yra susijęs su įsigaliojimu.

2022/0090 (COD)

Pasiūlymas